4 mynwerkers se lyke uit Orkney-myn gehaal | Netwerk24
4 mynwerkers se lyke uit Orkney-myn gehaal
24 Julie 2017 11:34
Die lyke van al vier mynwerkers wat ondergronds by 'n skag naby Orkney in Noordwes vasgekeer was, is nou na die oppervlak gebring, berig EWN.
Die mans is Saterdag vasgekeer ná wat as 'n seismiese voorval beskryf word.
Die lyke van twee mynwerkers is Sondag by die Tau Lekoa-myn na die oppervlak gebring terwyl daar oornag voortgegaan is om by die oorblywende twee lyke uit te kom.
"Supra Mahumapelo, premier van Noordwes, gaan vanoggend omstreeks 12:00 die myn besoek om met die mynbase en met die familielede te praat," sê sy woordvoerder, Brian Setswambung.
Die vakverbond Cosatu in Noordwes het 'n beroep op die departement van minerale hulpbronne gedoen om die veiligheid van werkers te prioritiseer.
Job Dliso, provinsiale sekretaris, sê Cosatu en die leiers van die National Union of Mineworkers (NUM) het die pogings van die reddingspan om die lyke van die mynwerkers na die oppervlak te bring, dopgehou.
"Cosatu weet dit was nie maklik om dit te doen nie. Ons het ons medelye aan die naasbestaandes oorgedra."
Dliso het bygevoeg dat ses mynwerkers verlede jaar in die Impala Platinum-myn dood is.
"Cosatu en NUM sal voortgaan met die veldtog om te verseker dat werkers nie in onveilige omstandighede werk nie. Werkgewers moet verantwoordelikheid en aanspreeklikheid aanvaar vir elke besering of sterfte in die werkplek.
Dliso het die minister van minerale bronne versoek om mynbase tot verantwoording te roep wanneer bevind word dat 'n voorval of tragedie weens nalatigheid plaasgevind het.